Eelnõu

NARVA LINNAVALITSUS

KORRALDUS

Narva …….……... 2022 nr ………….….

**Jugla tee L1 maaüksuse sihtotstarbe määramine**

**1. Asjaolud ja menetluse käik**

Vastavalt Vabariigi Valitsuse 02.06.2006 määrusega nr 133 kehtestatud maa munitsipaalomandisse andmise korra § 83 lõikele 1 algatab maa munitsipaalomandisse andmise menetluse Maa-amet.

Lähtudes sellest ning vastuseks Maa-ameti 29.03.2021 kirjale 6-8/21/5399 (dok.registri nr 2821/1-12.3) tegi Narva Linnavalitsuse Arhitektuuri- ja Linnaplaneerimise Ameti geodeesia ja maakorralduse osakond Maa-ametile 06.10.2021 kirjaga nr 1-12.3/2821-8 ettepaneku Jugla tee L1 (51101:001:1682) maaüksuse maa munitsipaalomandisse andmise läbivaatamise võimalikkusest.

Kõnesoleva maaüksuse koha-aadress on kantud Aadressiandmete süsteemi (ADS) ning katastriüksus on moodustatud 29.05.2020. a masskande käigus Maa-ameti peadirektori 04.12.2019. a korralduse nr 1-17/19/3147 alusel.

Nimetatud maaüksus asub JUGLA-1 (registrikood 80015151) aiandusühistu ringpiires, s.t maa kuulub aiandusühistu liikmete ühiskasutusse. Kuid, nimetatud maaüksusel asub avaliku Jugla tee lõpuosa. Samas on võimalik Jugla tee pikenduse rajamisel ühendada see olemasoleva Narva-Jõesuu linnateede võrgustikuga.

Vastavalt kohaliku omavalitsuse korralduse seadusele on omavalitsusüksuse ülesanne korraldada s.h ruumilist planeerimist, valla- või linnasisest ühistransporti ning valla või linna teede ehitamist ja korrashoidu. Seetõttu on omavalitsuste vahelise teedevõrgu arendamiseks otstarbekas Jugla tee L1 (51101:001:1682) maaüksus munitsipaliseerida.

Kuna Narva Linnavalitsusel on menetluses aiandusühistu JUGLA-1 16.12.1997. a esitatud ühistu liikmete ühiskasutuses oleva maa ostueesõigusega erastamise avaldus, siis saadeti aiandusühistule ettepanek esitada arvamus Jugla tee L1 maaüksuse munitsipaliseerimise kohta. Vastuseks teatas aiandusühistu esimees 22.09.2021. a e-kirjaga, et Jugla tee L1 (51101:001:1682) maaüksuse munitsipaliseerimiseks vastuväiteid ei ole.

Teisi taotlusi maa tagastamiseks või erastamiseks Jugla tee L1 maaüksuse osas ei ole esitatud.

Maareformi seaduse § 28 lõike 3 kohaselt maa, mille munitsipaalomandisse andmist kohaliku omavalitsuse üksus käesolevas seaduses sätestatud tähtajaks ei taotlenud, antakse munitsipaalomandisse, kui maa ei kuulu käesoleva seaduse alusel tagastamisele, erastamisele või riigi omandisse jätmisele.

Kuid maa munitsipaalomandisse andmise korra § 82 lõike 2 punkti 7 kohaselt (jõust. 01.01.2018) võib munitsipaalomandisse antava maa hulka kuuluda maa, mis ei ole riigile vajalik või mis on otstarbekas anda munitsipaalomandisse.

Järelikult, kui see on põhjendatud ja huvitatud osapooltel vastuväiteid pole, on maa munitsipaalomandisse andmine võimalik ja ei ole vastuolus kehtiva seadusandlusega.

Lähtudes sellest ja vastuseks Narva Linnavalitsuse 06.10.2021 kirjale nr 1-12.3/2821-8 palub Maa-amet 21.10.2021 saadetud e-kirjas (dok.registri nr 10250/1-12.3) esitada maa munitsipaalomandisse andmise otsustamiseks maa munitsipaalomandisse andmise korra § 83 lõike 2 kohaselt maa sihtotstarbe määramise otsuse.

Maakatastriseaduse § 20 lõike 7 kohaselt tuleb maareformi läbiviimisel katastriüksusele määrata ehitise kasutusotstarbest, tegelikust maakasutusest või detailplaneeringust tulenev sihtotstarve. Kuna antud maa-alal detailplaneering puudub, siis määratakse Jugla tee L1 maaüksusele vastavalt tegelikule maakasutusele "transpordimaa" sihtotstarve, mis samuti vastab Narva linna kehtivale üldplaneeringule.

**2. Õiguslikud alused**

Maa munitsipaalomandisse andmise korra § 83 lõike 2 kohaselt määrab linna- või vallavalitsus ühe kuu jooksul maaüksuse sihtotstarbe ja koha-aadressi ja edastab Maa-ametile vastava otsuse ning teatab Maa-ametile maaüksuse erastamiseks või tagastamiseks tähtaegselt esitatud avalduste puudumisest või esitab andmed lahendamata taotluste kohta.

**3. Otsus**

Määrata Jugla tee L1 (51101:001:1682) maaüksusele sihtotstarve ̶ transpordimaa (007; L).

**4. Rakendussätted**

4.1 Korraldus jõustub teatavakstegemisest;

4.2 Arhitektuuri- ja Linnaplaneerimise Ametil teha korraldus teatavaks Maa-ametile ja aiandusühistule JUGLA-1 (registrikood 80015151);

4.3 Käesoleva korralduse peale võib esitada Narva Linnavalitsusele väite haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

Katri Raik

Linnapea Üllar Kaljuste

Linnasekretär